次韻陳體仁惠詩幷示遊山詩卷
作者：洪适
朝代：宋

paragraphs: 人生名利場，羈絆無休假。
沉迷雁鶩行，夢寐雞豚社。
見謂游子欺，更防官長罵。
何如山中樂，松窗肆嘉話。
陳侯青雲客，英聲蜚日下。
當年金馬門，掉鞅示閒暇。
小試芙蓉池，未整驪駒駕。
台嶽十日行，樛蘿若相迓。
來歸探古囊，篇篇可圖畫。
傾耳金石聲，鄭衛敢爭霸。